Predkladacia správa

	Materiál sa na rokovanie vlády Slovenskej republiky predkladá z iniciatívy Ministerstva kultúry Slovenskej republiky. 
	V materiáli sa navrhuje zrušiť úlohu vyplývajúcu Ministerstvu kultúry Slovenskej republiky z Plánu legislatívnych úloh vlády Slovenskej republiky na rok  2003 a zmeniť termín plnenia úlohy vyplývajúcej Ministerstvu kultúry Slovenskej republiky z uznesenia vlády Slovenskej republiky                  č. 589 z 27. júna 2001, pretože nie je  možné zabezpečiť plnenie  v  roku 2003.
  
	 Z Plánu legislatívnych úloh vlády Slovenskej republiky na rok 2003, schváleného  uznesením vlády Slovenskej republiky č. 1358 z 11. decembra 2002, vyplynula ministrovi kultúry úloha predložiť v mesiaci december na rokovanie vlády Návrh legislatívneho zámeru mediálneho zákona.
	Vzhľadom na analýzy doteraz neprijatých návrhov zákonov dotýkajúcich tejto oblasti a analýzy pripomienkových konaní k týmto návrhom zákonov sa počas prípravy Návrhu legislatívneho zámeru ukázala nevyhnutnou širšia odborná diskusia k tejto problematike, ktorá by reflektovala najnovšie smerovania v upravovanej oblasti.
Z uvedeného dôvodu predkladá Ministerstvo kultúry Slovenskej republiky návrh na                    zrušenie predmetnej úlohy v mesiaci december v Pláne legislatívnych úloh vlády Slovenskej republiky na rok 2003. 
V tejto súvislosti Ministerstvo kultúry Slovenskej republiky navrhuje v pripravovanom Pláne legislatívnych úloh vlády Slovenskej republiky na rok 2004 zaradiť Návrh legislatívneho zámeru mediálneho zákona v mesiaci apríl,  a to pri zachovaní pôvodného termínu predloženia Návrhu mediálneho zákona v mesiaci december 2004. 

Vláda Slovenskej republiky uložila uznesením č. 589 z 27. júna 2001 ministrovi kultúry v termíne do 31. decembra 2002 predložiť na rokovanie vlády Slovenskej republiky návrh                       novely zákona č. 308/2000 Z. z. o vysielaní a retransmisii a o  zmene zákona č. 195/2000 Z. z. o telekomunikáciách v znení neskorších predpisov. Termín plnenia úlohy bol na základe listu predsedu vlády Slovenskej republiky č. 974/2003-PV presunutý na november 2003. 
Predpokladom novelizácie tohto zákona bolo vypracovanie komplexného materiálu „Stratégia a technické kritériá na zavedenie pozemského digitálneho TV vysielania v systéme DVB-T na Slovensku“, ktorý mala vypracovať Skupina pre digitálne vysielanie Slovenskej republiky do 30. júna 2002.  
Vzhľadom na to, že takýto komplexný materiál nebol dodnes vypracovaný a predložený vláde Slovenskej republiky, nie je možné realizovať úlohu vyplývajúcu ministrovi kultúry z bodu  B. 2 uznesenia vlády Slovenskej republiky č. 589 z 27. júna 2001 v určenom termíne a Ministerstvo kultúry Slovenskej republiky navrhuje termín plnenia tejto úlohy zmeniť na december 2004. 

	Predkladaný materiál nemá finančný, ekonomický, environmentálny vplyv a ani vplyv na zamestnanosť.
	
	Materiál bol predložený na medzirezortné pripomienkové konanie, prehľad ktorého je uvedený vo vyhodnotení pripomienkového konania. 
	
	Materiál sa predkladá na rokovanie vlády bez rozporov.